
1. Ընթացիկ իրավիճակը և իրավական ակտի ընդունման անհրաժեշտությունը
Կառավարության՝ 2025 թվականի նոյեմբերի 27-ի N 1712-Լ որոշմամբ հաստատվել է Պետական կառավարման համակարգի առանձին մարմինների (այսուհետ՝ Կառավարման մարմիններ) կատարողականի գնահատման և դրա հիման վրա խրախուսման պիլոտային կարգը, որը կիրառվել է Կառավարման մարմինների կատարողականը գնահատելու նպատակով։ 
Հաշվի առնելով, որ խրախուսման լրացուցիչ համակարգի պիլոտավորման արդյունքում նախատեսվում է հընթացս վերլուծել գրանցած արդյունքները և վերջնականացնել հանրային ծառայողների վարձատրության համակարգի բովանդակությունը՝ վարձատրության գործող համակարգը 2026թ․ ընթացքում վերանայելու նպատակով, կարգի կիրառման շրջանակներում ի հայտ է եկել որոշակի փոփոխությունների անհրաժեշտություն։ Մասնավորապես՝ գործընթացն առավել արդյունավետ կազմակերպելու տեսանկյունից առկա է վարչապետի և/կամ փոխվարչապետերի կողմից Կառավարման մարմիններին տրված հանձնարարականները որակով և ժամանակաին կատարելու, Կառավարման տարբեր մարմինների կողմից ներկայացվող առաջնահերթ ուղղութունները ըստ բարդության համադրելիությունը ապահովելու, որոշման կիրառման տեսանկյունից այլ հստակեցումներ իրականացնելու անհրաժեշտություն։
2. Առաջարկվող կարգավորման բնույթը
Նախագծով առաջարկվում է կատարողականի գնահատման և դրա հիմքով խրախուսման գործընթացի շրջանակներում ի հայտ եկած հետևյալ խնդիրների կարգավորումը․
· Կառավարման մարմնի գնահատականը կարող է նվազեցվել վարչապետի և/կամ փոխվարչապետերի կողմից՝ տրված հանձնարարականների մշտադիտարկման արդյունքում՝ եթե դրանք կատարվել են ոչ պատշաճ կամ  ուշացումով,
· Կառավարման մարմինների համար սահմանված առաջնահերթություններից և դրանց կատարման առանձնահատկություններից ելնելով, այդ թվում՝ տարբեր  մարմինների կողմից ներկայացված առաջնահերթությունների իրականացման բարդության համադրելիությունն ապահովելու նպատակով՝ փոխվարչապետերի կողմից առաջնահերթ առանձին ուղղությունների համար դիսկոնտավորող գործակիցների չափի ավելացում,
· Խրախուսման ֆոնդից մինչև 5 տոկոսը հատկացնելուն առնչվող կարգավորումների հստակեցում։
3. Նախագծի մշակման գործընթացում ներգրավված ինստիտուտները
Նախագիծը մշակվել է ՀՀ փոխվարչապետ Տիգրան Խաչատրյանի գրասենյակի   կողմից՝ Վարչապետի աշխատակազմի քաղաքացիական ծառայության գրասենյակի հետ համագործակցությամբ:
4. Ակնկալվող արդյունքը
Նախագծի ընդունմամբ ակնկալվում է հասցեագրել կատարողականի գնահատման և դրա հիմքով խրախուսման պիլոտային կարգի արդյունքում ի հայտ եկած խնդիրները՝ նպաստելով գործընթացի առավել արդյունավետ իրականացմանը և 2026թ․ ընթացքում վարձատրության գործող համակարգի վերանայմանը ընդառաջ կատարողականի հիման վրա լրացուցիչ խրախուսման համակարգի  բովանդակության վերջնականացմանը։
5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
Նշված նախագծի ընդունումը լրացուցիչ ֆինանսական միջոցների անհրաժեշտություն չի ենթադրում:
6. Կապը ռազմավարական փաստաթղթերի հետ 
Սույն որոշման ընդունման անհրաժեշտությունը պայմանավորված է Հանրային կառավարման բարեփոխումների ռազմավարությամբ և ՀՀ կառավարության 2021-2026 թվականների գործունեության միջոցառումների ծրագրով ստանձնած հանձնառություններով, մասնավորապես՝ պետական հատվածում ֆինանսական մոտիվացման համակարգի լավարկման նպատակով հանրային ծառայողների վարձատրության համակարգի վերանայման անհրաժեշտությամբ։

